Nii baihate coaiteen cachaauru rai beebeje Jesoso:
“Canune caa chauratane que nenacaauru cononeein neeunra.
Quere esenetaerate ichaonaa tera cono siricheein.
Chabana nocohenaana amuhemuheriaain”,
naa Cana Coaunera Calaohi Jesosone janate:
“Nohaneeicha.
Ichaajenihane aitiinte aitohicha.
Nii jaun chaque nelatihei nii aitohine jaaunta”,
naauruha fariseeocurune jana:
“Caraajenihane aitiin aitocoaaunne niha natiinte,
nelate quere.
Canune nii uhanuluna jaan jelai coitucuun.
Jana inara coitucuheeiche.
Niheichu canu cunajaanu coitucuheeiche.
Nechu jataain Cana Coaunera coitucuheneeichene jaunte,
joaenreein inara suujua cuaaichene jaun,
joaenreein ereereequiche.
Aanca chunei colurujuerichaaun canu.
Canu,
cacha colurujianunete,
esinae rauhijiriin colurujuenojoineei ne,
canuhacha jelai caitono nenihane jaun,
caletoaera Cana Inaca aina aitocoaunne jaun.
Charijieein teeinti ‘Ita rijitojoeein ereeuruha coroatajai coaraaurune,
esenetaacache nete ne’,
naain aite inara quiricha inoaesi cuhane,
nitohaneein ichaquichene coina.
Nirijieeinne coaaraneein aitoon,
nii caletoaera Ofate cajiniichaain coaaraneein ne.
Nii jaun quesenetaaichenetene”,
naa Jesosone jaunte:
“Aanca aihane nii chaca”,
naain bajaauruhane jana:
“Cacoitucueneeichene jaun,
Ofa coitucuheeiche.
Cacoitucuhichene jana nihanete,
Ofa netonai coitucuriquiche”,
naain relanajae Jesoso,
nii ita taojiaauruhana jaan loreri Teenforo asaae,
nii coriqui teeuruha cachaaurune jaaun neein.
Niritoha Jesosone jaunte mucuhin enoanaa jerecure.
Nete enoaaurene,
jaiti nitohaneein teeuruhane jaan cojoinaca que turuenihane jaun.
Nii baihate coaiteen aitiin:
“Inae amuhanune baihate cariirijieriquicheein inacojoeein.
Nete inara osa caaun cauhacha neein oriquicheein,
nii cuhanune jaun cunaa naineneeichene jaun”,
naa Jesosone jaun:
“Jerihanete raajenihane nesohin nijiaoreein.
Nii jaunte nii cunajaun cuenerihacacheeine que aite”,
naain ita rai ereereecuruha Jorioocurune jaun:
“Inarate,
caa chauratane que neeiniquiche.
Canune jana,
cana choae caje nenaa neeineeun.
Nii jaunte oha curiquicheein osa caaun,
canuneein nihanune esenetaeneeichene jaun”,
naa Cana Coaunera Calaohi Jesosone jana:
“Chaneeina jian”,
naain bajaauruha Jorioocurune jana:
“Inae inara rai aitocoaacaaun turuhanune caje coaauneein.
Niha arajiin erenaa inara rai quiicha beneei.
Nii caletoaerate rauhijiriin esinae aite.
Cauricho que aonacaaunna jaunna jerichanetojoeein beebejeeun,
caa chauratane que neinequichene rai”,
naa Cana Coaunera Calaohi Jesosone
janate coitucusichurene,
“Naaonjoain Cana Coaunera quete aitera”,
naain coitucuurenihane jaun.
Nitohaneein coitucuurenihane jaunte:
“Inara araaineein nihanu natiinte,
enuha que ecu canu nujuateein canu chujuraa curiquicheein.
Nii banate Curisitoneein nihanune coitucuhin,
casuujua caje rocohin aitenihanune coitucuha curiquicheein.
Acaihanejein carelaa Ofa Cana Coaunerana jaan que aitocoaaunne coitucuha curiquicheein.
Chabana jelai caratirihei caletoaera Ofa,
niicha jerenohin ichacaaunne jaun”,
naa Cana Coaunera Calaohi Jesosone jaunte esenetaaure arajiin cachaauru.